b'\n_START_ARTICLE_\nTezej\n_START_PARAGRAPH_\nTezej (gr\xc5\xa1ko \xce\x98\xce\xb7\xcf\x83\xce\xb5\xcf\x85\xcf\x82 oziroma These\xc3\xbas) je bil v gr\xc5\xa1ki mitologiji sin atenskega kralja Ajgeja in najve\xc4\x8dji jonski junak.\n_START_SECTION_\nMlada leta\n_START_PARAGRAPH_\nNjegov o\xc4\x8de mu je namenil to vlogo \xc5\xbee ob rojstvu in mu pod skalo skril tri predmete: me\xc4\x8d, sandale in \xc5\xa1\xc4\x8dit. Otrokovi materi, princesi Ajtri in njenemu o\xc4\x8detu trojzenskemu kralju Piteju, ki sta Tezeja vzgajala, je naro\xc4\x8dil, da otroku povejo, kdo je njegov o\xc4\x8de \xc5\xa1ele takrat, ko bo dovolj mo\xc4\x8dan, da bo dvignil skalo. Pri \xc5\xa1estnajstih letih je napo\xc4\x8dil \xc4\x8das, da se je Tezej lotil prve naloge, ki mu jo je namenil njegov o\xc4\x8de. Dvignil je skalo in na\xc5\xa1el zakopane predmete. Takoj se je odlo\xc4\x8dil, da odide v Atene in poi\xc5\xa1\xc4\x8de o\xc4\x8deta.\n_START_SECTION_\nZa\xc4\x8detki herojstva\n_START_PARAGRAPH_\nLa\xc5\xbeja pot do Aten bi bila po morju, vendar se je Tezej odlo\xc4\x8dil za te\xc5\xbejo in nevarnej\xc5\xa1o pot po kopnem. Na poti skozi Epidaver je premagal prvega razbojnika, Perifeta, ki ga je do smrti pobil z njegovo gorja\xc4\x8do, ki mu jo je izpulil iz rok. Tezej je tako postal znan po tem, da je nasprotnikom vedno prizadejal tisto, kar so oni prizadejali drugim.\n_START_SECTION_\nNadaljevanje poti\n_START_PARAGRAPH_\nPot je Tezeja nato vodila \xc4\x8dez Korintsko o\xc5\xbeino, kjer je naletel na roparja po imenu Sinis, ki je imel navado svoje \xc5\xbertve prositi, da mu pomagajo pri upogibanju dveh smrek. Nato je vzel vrv in \xc5\xbertev za zapestje privezal na smreki. Ko se je nesre\xc4\x8dnik, ki ga je Sinis prej oropal imetja, utrudil, sta se smreki zravnali in raztrgali nesre\xc4\x8dnika. Tezej je Sinisa premagal in mu namenil enako smrt._NEWLINE_Naslednji razbojnik, ki je ob\xc4\x8dutil lastno "zdravilo", je bil Skiron, ki je popotnike na ozkih poteh Megare visoko nad morjem prisilil, da so mu umili noge v poto\xc4\x8dku, ki je izviral v skali. Medtem ko so \xc5\xbertve umivale njegove noge, jih je Skiron brcnil v morje, kjer jih je pojedla velikanska mesojeda \xc5\xbeelva.\n_START_SECTION_\nPrihod v Atene\n_START_PARAGRAPH_\nTezej ob prihodu v Atene ni hotel takoj razkriti svoje identitete, saj ga o\xc4\x8detova nova \xc5\xbeena Medeja ni lepo sprejela. Ob ve\xc4\x8derji je Tezeja hotela zastrupiti, ker se je bala, da bo novi junak prepre\xc4\x8dil njenim sinovom nasledstvo prestola. Ajgej, ki je spoznal svoj me\xc4\x8d, sandale in \xc5\xa1\xc4\x8dit, je sinu v zadnjem trenutku iz rok izbil \xc4\x8da\xc5\xa1o s strupom.\n_START_SECTION_\nTezej in Minotaver\n_START_PARAGRAPH_\nKo je kralj Minos s Krete premagal Atene, so morali Atenci pla\xc4\x8devati Minosu visok davek. Enkrat letno so morali na Kreto poslati mlade mo\xc5\xa1ke in dekleta, da bi z njimi nahranili Minotavra, ki je prebival v labirintu. Tezej je s pomo\xc4\x8djo Ariadne, Minosove h\xc4\x8derke, ki mu je svetovala, naj si pomaga s klob\xc4\x8di\xc4\x8dem vrvice, da bo na\xc5\xa1el pot iz blodnjaka. Tezej je ubil Minotavra in pobegnil iz blodnjaka in otoka skupaj z Ariadno. Ariadno je nato zapustil (pozabil) na otoku Naksosu in od\xc5\xa1el v Atene._NEWLINE_Preden je pri\xc5\xa1el v Atene, je pozabil na dogovor z o\xc4\x8detom, da bo razvil bela jadra, \xc4\x8de bo uspe\xc5\xa1en v boju z Minotavrom. Ko je o\xc4\x8de Egej videl \xc4\x8drna jadra na prihajajo\xc4\x8di ladji, se je od \xc5\xbealosti vrgel v morje, ki se od tedaj imenuje Egejsko morje.'